**Semesterberetning - et lite utdrag fra fagutvalgets virke forrige semester**

Den saken som har vært hyppigst på agendaen for fagutvalget forrige semester, er planen om flytting av historisk institutt fra NHA tilbake til resten av HF-gjengen i NT. Ettersom IFIKK har flyttet derfra og inn i den nyoppussede PO-bygningen, eller Georg Morgenstiernes hus som det så flott har blitt hetende nå, skal IAKH overta disse lokalene (minus kons og ark, som holder til i blinderveien 11). IAKHs flytting skulle opprinnelig skje allerede til sommeren, FpH involverte seg derfor i denne prosessen for å sikre studentens interesser, blant annet ved å kjempe for lesesal- og datasalsplasser til mastergradsstudentene. Det var viktig at studentene var med i denne prosessen, ellers kunne vi fort ble nedprioritert. Siste nytt er imidlertid at flyttingen er blitt ytterligere utsatt, da det er vedtatt at NT skal pusses opp før vi flytter inn. Derfor vil dette antakelig ikke skje før til jul. FpH er uansett med på planleggingen, og vil tale studentenes sak. En annen viktig sak har vært ansettelsen av to universitetslektorer på historieprogrammet, en for nyere og en for eldre historie, som først og fremst skal undervise på 1000 nivå. Målet er at dette skal gi professorene mer tid, og de ferske studentene et nærmere forhold til sine forelesere. To av FpHs representanter har vært med i innstillingskomiteen, de er med på å bestemme hvem de nye lektorene blir, og denne prosessen er nå i avslutningsfasen. Planen er at de skal starte fra høsten av.

Ellers bør det nevnes at HFSU har tatt initiativ til et nytt samarbeid mellom seg selv og alle fagutvalgene på HF, som har fått det fengende navnet ULF. Foreløpig har vi bare hatt et møte, så det er fortsatt noe usikkert hva dette samarbeidet går ut på, men det blir uansett spennende å se hva slags frukter det vil bære.

Videre har det vært snakk om å få til en studietur for historiestudentene, a *la* turen til Berlin for et par år siden, og Istanbul-turen før det. Dette har ikke matrealisert seg i noen konkrete planer enda, men vi satser på å få i gang den prosessen inneværende semester. Gjerne ved hjelp folk utenfor FpH, som kan tenke seg å være med å arrangere tur.

I tillegg har vi skjøttet faste oppgaver som å delta med representanter i instituttstyret og programrådet, samt å organisere fellesområde, lesesal og pc-stue for masterstudentene.

Ellers kan vi melde om at salget av de lekre P.A. Munch t-skjorten har gått strålende, de ble en hit på jubileumsarrangementet til Munchs ære, som ble avholdt i desember, der gikk de som varmt hvetebrød. Ellers har vi solgt flere på Ride Ranke quizen og i andre sammenhenger. Dette har ført til at vi er utsolgt i flere størrelser, så nå må man forte seg å sikre seg et eksemplar. 100 kroner stykket.

Av sosiale arrangementer kan det nevnes at vi forrige semester arrangerte pub-rebus-quiz for de nye bachelorstudentene, samt pizzakveld med masterstudentene, begge deler i starten av semesteret. Ellers må det nevnes at det faste innslaget vaffellunsj har blitt arrangert flere ganger her på Uglebo, det vil vi selvfølgelig gjenta også i år. Ellers skal dere ikke se bort fra vi får i stand et byvandringsarrangement i løpet av semesteret.